Haai oe, Anna Davel is nou die Feëkoningin!
JY LEES NOU Haai oe, Anna Davel is nou die Feëkoningin!
Haai oe, Blommie! Die pantomime Liewe Heksie: Flower Power het ’n nuwe Feëkoningin en dis die sanger Anna Davel.
Anna het die rol van die Feëkoningin oorgeneem by die sopraan Zanne Stapelberg, terwyl Carel Nel, ’n bekende Kaapse akteur, die rol van Koning Rosekrans oorgeneem het by Kwêla-aanbieder Hannes van Wyk. Saam met Margit Meyer-Rödenbeck (Liewe Heksie) en Chris van Niekerk (Karel Kat) gaan Anna gehore vermaak by die Brooklyn Teater in Pretoria, vanaf 19 April tot 1 Mei.
"Ek het dadelik ja gesê, want ek het al verskeie van haar produksies bygewoon en weet dit is altyd professioneel en baie vermaaklik. Ek het nie baie lank daaroor gedink nie, want ek was lus vir 'n uitdaging," het sy aan SARIE.com vertel.
"Elke karakter klim onder jou vel in, die goeies en die slegtes. Jy raak sommer baie vinnig (kinders en grootmense!) geheg aan elke karakter. Ek het as kind die langspeelplate oor en oor geluister, en ek dink die grootste sukses is dat die karakters so menslik en vol foute is. Die spanning tussen goed en sleg is heeltyd onderliggend. Maar al is daar belangrike lewenslesse in Verna Vels se stories, is daar ook heelwat komedie en absurditeite in wat jou laat dubbeld vou van die lag."
"Ons almal giggel die heeltyd vir mekaar. Veral agter die verhoog. Ek loer graag tussen my tonele wat die ander akteurs aanvang, en elke aand is anders."